ΚΑΝΟΝΙΣΜΟΣ (ΕΚ) αριθ. 1537/1999 ΤΗΣ ΕΠΙΤΡΟΠΗΣ

της 13ης Ιουλίου 1999

σχετικά με την παρέκκλιση από τον κανονισμό (ΕΟΚ) αριθ. 2454/93 όσον αφορά την έννοια των "προϊόντων καταγωγής" που ορίζεται στο πλαίσιο του συστήματος γενικευμένων δασμολογικών προτιμήσεων, προκειμένου να ληφθεί υπόψη η ιδιαίτερη κατάσταση του Λάος όσον αφορά ορισμένα κλωστοϋφαντουργικά προϊόντα που εξάγονται από τη χώρα αυτή προς την Κοινότητα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα(1), όπως τροποποιήθηκε τελευταία από τον κανονισμό (ΕΚ) αριθ. 955/1999 του Ευρωπαϊκού Κοινοβουλίου και του Συμβουλίου(2), και ιδίως το άρθρο 249,

τον κανονισμό (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως κοινοτικού τελωνειακού κώδικα(3), όπως τροποποιήθηκε τελευταία από τον κανονισμό (ΕΚ) αριθ. 502/1999(4), και ιδίως το άρθρο 76·

Εκτιμώντας:

(1) ότι με τον κανονισμό (ΕΚ) αριθ. 2820/98 του Συμβουλίου, της 21ης Δεκεμβρίου 1998, για την εφαρμογή πολυετούς συστήματος γενικευμένων δασμολογικών προτιμήσεων για την περίοδο από την 1η Ιουλίου 1999 έως τις 31 Δεκεμβρίου 2001(5), η Κοινότητα χορήγησε το ευεργέτημα αυτών των δασμολογικών προτιμήσεων στο Λάος· ότι ο κανονισμός αυτός επέκτεινε επίσης μέχρι 30 Ιουνίου 1999 την ισχύ του κανονισμού (ΕΚ) αριθ. 3281/94 του Συμβουλίου, της 19ης Δεκεμβρίου 1994, για την εφαρμογή πολυετούς συστήματος γενικευμένων δασμολογικών προτιμήσεων για την περίοδο 1995/98 σε ορισμένα βιομηχανικά προϊόντα καταγωγής αναπτυσσόμενων χωρών(6), όπως τροποποιήθηκε τελευταία από τον κανονισμό (ΕΚ) αριθ. 602/98(7), ο οποίος είχε επίσης χορηγήσει το ευεργέτημα αυτών των δασμολογικών προτιμήσεων στο Λάος·

(2) ότι τα άρθρα 67 έως 97 του κανονισμού (ΕΟΚ) αριθ. 2454/93 προσδιορίζουν τους όρους στους οποίους πρέπει να ανταποκρίνεται ο ορισμός της έννοιας "προϊόντα καταγωγής" που ισχύει στο πλαίσιο του συστήματος γενικευμένων δασμολογικών προτιμήσεων· ότι, ωστόσο, το άρθρο 76 του εν λόγω κανονισμού προβλέπει τη δυνατότητα παρέκκλισης από τις διατάξεις που θεσπίστηκαν με τον τρόπο αυτό προς όφελος των λιγότερο αναπτυγμένων χωρών που επωφελούνται του συστήματος γενικευμένων δασμολογικών προτιμήσεων, όταν αυτές υποβάλλουν σχετική αίτηση στην Επιτροπή·

(3) ότι με τον κανονισμό (ΕΚ) αριθ. 1713/97 της Επιτροπής(8), το Λάος απέκτησε μία τέτοια παρέκκλιση για ορισμένα κλωστοϋφαντουργικά προϊόντα για την περίοδο από την 1η Αυγούστου 1997 έως τις 31 Δεκεμβρίου 1998·

(4) ότι η κυβέρνηση του Λάος υπέβαλε αίτηση με σκοπό να παραταθεί η παρέκκλιση αυτή·

(5) ότι η αίτηση αυτή πληροί τις διατάξεις του άρθρου 76 του κανονισμού (ΕΟΚ) αριθ. 2454/93· ότι, ειδικότερα, η καθιέρωση ορισμένων προϋποθέσεων όσον αφορά τις ποσότητες (που καθορίζονται σε ετήσια βάση), οι οποίες εκτιμώνται, αφενός, ανάλογα με την ικανότητα απορρόφησης από την κοινοτική αγορά τέτοιων προϊόντων καταγωγής Λάος, και, αφετέρου, ανάλογα με τις ικανότητες εξαγωγής από τη χώρα αυτή και την πραγματική κατάσταση των εμπορικών ροών, φαίνεται ικανή να εμποδίσει κάθε ζημία των αντίστοιχων κοινοτικών βιομηχανιών· ότι πρέπει, εντούτοις, να προσαρμοστεί η παρέκκλιση με βάση τις οικονομικές ανάγκες και το νέο νομικό πλαίσιο, σχετικά με τους κανόνες καταγωγής που εφαρμόζονται στα πλαίσια των γενικευμένων δασμολογικών προτιμήσεων, που προβλέπεται από τον κανονισμό (ΕΚ) αριθ. 46/1999 της Επιτροπής(9)·

(6) ότι, για να ενθαρρυνθεί η περιφερειακή συνεργασία μεταξύ των δικαιούχων χωρών, πρέπει να προβλεφθεί ότι οι πρώτες ύλες που χρησιμοποιούνται στο Λάος στο πλαίσιο της παρούσας παρέκκλισης κατάγονται από χώρες μέλη της Ένωσης Νοτιοανατολικής Ασίας για την Περιφερειακή Συνεργασία (SAARC) ή της σύμβασης του Λομέ·

(7) ότι πρέπει, προκειμένου να διασφαλιστεί μια διαφανής και αποτελεσματική διαχείριση των μέτρων αυτών, να εφαρμόζονται οι διατάξεις οι σχετικές με τη διαχείριση των δασμολογικών ποσοστώσεων που προβλέπονται από τις σχετικές διατάξεις του κανονισμού (ΕΟΚ) αριθ. 2454/93, όπως τροποποιήθηκε τελευταία από τον κανονισμό (ΕΚ) αριθ. 1427/97 της Επιτροπής(10)·

(8) ότι ενδείκνυται να προβλεφθεί η δυνατότητα μεταφοράς ποσοτήτων από κατηγορία σε κατηγορία προϊόντων, σύμφωνα με τις διατάξεις και εντός των ορίων που προβλέπονται για το Μπαγκλαντές στο παράρτημα VIII του κανονισμού (ΕΟΚ) αριθ. 3030/93 του Συμβουλίου, της 12ης Οκτωβρίου 1993, περί κοινών κανόνων εισαγωγής ορισμένων κλωστοϋφαντουργικών προϊόντων καταγωγής τρίτων χωρών(11), όπως τροποποιήθηκε τελευταία από τον κανονισμό (ΕΚ) αριθ. 1072/1999 της Επιτροπής(12)·

(9) ότι μία τέτοια παρέκκλιση πρέπει να χορηγείται για μια επαρκώς μακρά περίοδο προκειμένου να επιφέρει τα αναμενόμενα αποτελέσματα·

(10) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Κατά παρέκκλιση των διατάξεων των άρθρων 67 έως 97 του κανονισμού (ΕΟΚ) αριθ. 2454/93, τα προϊόντα που απαριθμούνται στο παράρτημα του παρόντος κανονισμού και κατασκευάζονται στο Λάος από υφάσματα (προϊόντα υφασμένα) ή νήματα (πλεκτά) εισαγόμενα στη χώρα αυτή και καταγόμενα από χώρες μέλη της Ένωσης Νοτιοανατολικής Ασίας για την Περιφερειακή Συνεργασία (SAARC) ή της σύμβασης του Λομέ, θεωρούνται ότι κατάγονται από το Λάος, σύμφωνα με τους κανόνες που ακολουθούν στη συνέχεια.

2. Για την εφαρμογή της παραγράφου 1, θεωρούνται ως προϊόντα καταγωγής SAARC τα προϊόντα που παρήχθησαν στις χώρες αυτές με βάση τους κανόνες καταγωγής που προβλέπονται από των άρθρων 67 έως 97 του κανονισμού (ΕΟΚ) αριθ. 2454/93 και ως προϊόντα καταγωγής των χωρών που επωφελούνται από τη σύμβαση του Λομέ τα προϊόντα που παρήχθησαν στις χώρες αυτές με βάση τους κανόνες καταγωγής που προβλέπονται από το πρωτόκολλο 1 της τέταρτης σύμβασης ΑΚΕ - ΕΟΚ(13).

3. Οι αρμόδιες αρχές του Λάος δεσμεύονται να λάβουν όλα τα απαραίτητα μέτρα προκειμένου να εφαρμοστούν οι διατάξεις της παραγράφου 2.

Άρθρο 2

Η παρέκκλιση που προβλέπεται στο άρθρο 1 αφορά τα προϊόντα που εισάγονται από το Λάος στην Κοινότητα κατά την περίοδο από την 15η Ιουλίου 1999 έως τις 14 Ιουλίου 2000, και στις ετήσιες ποσότητες που παρατίθενται στο παράρτημα σχετικά με το κάθε ένα από τα προϊόντα.

Άρθρο 3

Τις προβλεπόμενες στο άρθρο 2 ποσότητες τις διαχειρίζεται η Επιτροπή, σύμφωνα με τις διατάξεις των άρθρων 308α έως 308γ του κανονισμού (ΕΟΚ) αριθ. 2454/93.

Άρθρο 4

Επιτρέπονται οι μεταφορές ποσοτήτων, σύμφωνα με τις διατάξεις και εντός των ορίων που προβλέπονται για το Μπαγκλαντές στο παράρτημα VIII του κανονισμού (ΕΟΚ) αριθ. 3030/93.

Άρθρο 5

Τα πιστοποιητικά καταγωγής τύπου Α, που εκδίδονται κατ' εφαρμογή του παρόντος κανονισμού, πρέπει να αναγράφουν στη θέση αριθ. 4 την ακόλουθη ένδειξη: "Παρέκκλιση - Κανονισμός (ΕΚ) αριθ. 1537/1999."

Άρθρο 6

Σε περίπτωση αμφιβολιών, τα κράτη μέλη δύνανται να ζητούν αντίγραφο του εγγράφου που πιστοποιεί την καταγωγή των υλικών που χρησιμοποιήθηκαν από το Λάος στα πλαίσια της παρούσας παρέκκλισης. Το αίτημα αυτο μπορεί να διατυπωθεί είτε στη διάρκεια της θέσης σε ελεύθερη κυκλοφορία των εμπορευμάτων που επωφελούνται από τις διατάξεις του παρόντος κανονισμού είτε στα πλαίσια της διοικητικής συνεργασίας που προβλέπεται από το άρθρο 94 του κανονισμού (ΕΟΚ) αριθ. 2454/93.

Άρθρο 7

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 13 Ιουλίου 1999.

Για την Επιτροπή

Mario MONTI

Μέλος της Επιτροπής

(1) ΕΕ L 302 της 19.10.1992, σ. 1.

(2) ΕΕ L 119 της 7.5.1999, σ. 1.

(3) ΕΕ L 253 της 11.10.1993, σ. 1.

(4) ΕΕ L 65 της 12.3.1999, σ. 1.

(5) ΕΕ L 357 της 30.12.1998, σ. 1.

(6) ΕΕ L 348 της 31.12.1994, σ. 1.

(7) ΕΕ L 80 της 18.3.1998, σ. 1.

(8) ΕΕ L 242 της 4.9.1997, σ. 1.

(9) ΕΕ L 10 της 15.1.1999, σ. 1.

(10) ΕΕ L 196 της 24.7.1997, σ. 31.

(11) ΕΕ L 275 της 8.11.1993, σ. 1.

(12) ΕΕ L 134 της 28.5.1999, σ. 1.

(13) ΕΕ L 229 της 17.8.1991, σ. 1.

ΠΑΡΑΡΤΗΜΑ

>ΘΕΣΗ ΠΙΝΑΚΑ>